介亭二十韻呈杭守祖龍圖
作者：韋驤
朝代：宋

paragraphs: 列石何年出，危亭不日成。
兩行分磊落，八顧壯經營。
表裏山川秀，朝晡氣象清。
江湖俱有趣，天地豈無情。
聚井看棋布，重城視带縈。
望通魚鼈遠，勢壓鳳凰輕。
鳥背飛來見，雲頭過去平。
屈盤疏一逕，浩蕩接雙盈。
難秘神僊境，茲逢賞識精。
元侯挾餘裕，樂俗沸休聲。
物外籠真概，胸中愜雅誠。
有時陵翠靄，極目聳紅旌。
九萬鵬程近，三千客履榮。
樽罍卑北海，篇詠小宣城。
峴首空多嗜，蓬萊謾自評。
古今爲絕觀，風月快平生。
覧景聰明曠，書銘意思宏。
優游傲圭衮，端正等權衡。
愷悌均吾衆，中和得所行。
此心非苟豫，奚愧介之名。